寄巽中
作者：釋德洪
朝代：宋

paragraphs: 熏風度南枝，餘芳委紅綠。
微雲生晚陰，梅雨淨林麓。
穿花鶯語遲，翻泥燕飛速。
遐想幽人居，夢過剡溪曲。
清聲久絕耳，斯懷抱煩燠。
仰道思彌高，哦詩出凡俗。
脱屨滿户外，輪蹄日相逐。
吾徒不得人，大法世陵叔。
智刃剪蒿蓬，利鋒揮樸樕。
念往造前席，初筮不我卜。
别來空相思，徙倚蒼山木。
懸知清興多，銀鈎墮盈軸。
願得三百篇，遺我藏諸櫝。
如彼知音知，價不低金玉。